2021 m. dėl įvairių nelaimių Sąjungos civilinės saugos mechanizmas buvo aktyvuotas 114 kartų. Pagal Sąjungos civilinės saugos mechanizmą buvo pristatyta daug ypatingos svarbos asmeninių apsaugos priemonių ir medicinos reikmenų, įskaitant beveik 30 mln. COVID-19 vakcinos dozių. Be to, buvo surengtos maždaug 95 oro operacijos siekiant iš Afganistano evakuoti ES piliečius ir asmenis, kuriais ES turi pareigą rūpintis.

Be to, ES sustiprino jaunimo dalyvavimą ekonomikos atsigavimo veikloje, įsteigdama jaunimo diskusijų forumus pasauliniu lygmeniu ir keliose šalyse partnerėse (pavyzdžiui, Zimbabvėje ir Nigerijoje), kad jaunimui būtų suteikta galimybė išsakyti savo nuomonę apie ES politiką ir veiksmus.

2021 m. ES taip pat prisidėjo prie JT aukščiausiojo lygio susitikimo maisto sistemų klausimais ir Tokijo aukščiausiojo lygio susitikimo mitybos reikšmės ekonomikos augimui klausimais sėkmės. Aukščiausiojo lygio susitikime mitybos reikšmės ekonomikos augimui klausimais ES įsipareigojo 2021–2024 m. skirti 2,5 mlrd. EUR netinkamos mitybos problemai spręsti (1,4 mlrd. – vystymuisi ir 1,1 mlrd. EUR – humanitarinei pagalbai). Be to, 2021 m. ES įsipareigojo skirti 140 mln. EUR Konsultacinei tarptautinių žemės ūkio tyrimų grupei, didžiausiam pasauliniam vystymuisi skirtų žemės ūkio mokslinių tyrimų tinklui, remti.

Imtasi Europos komandos iniciatyvos, kuria siekiama padėti Afrikos įmonėms ir verslininkams spręsti vidutinės trukmės ir ilgalaikio finansavimo problemą.

15 mln. EUR vertės bandomuoju projektu 11 Afrikos šalių siekiama suderinti įgūdžių ugdymą su investicijų programų galimybėmis ir poreikiais.

Spalio mėn. paskelbtoje 2021 m. pagalbos prekybai pažangos ataskaitoje patvirtinta, kad ES ir jos valstybės narės yra pagrindinės pasaulinės pagalbos prekybai teikėjos (38 proc.).

Migracija

2021 m. daugiausia dėmesio skirta ES migracijos ir prieglobsčio pakto išorės aspekto įgyvendinimui, kurį paskatino įvykiai Afganistane ir Baltarusijoje ir nerimą kelianti tendencija naudoti migracijos srautus kaip politinį svertą. Taip pat buvo sutelktas dėmesys į nuolatinius neteisėtos ir nesaugios migracijos srautus ir įvairius priverstinio gyventojų perkėlimo atvejus ES kaimyninėse šalyse, Užsachario Afrikoje, Azijoje, Artimuosiuose Rytuose ir Šiaurės ir Pietų Amerikoje.

2021 m. ES regioninio patikos fondo, sukurto reaguojant į krizę Sirijoje, lėšomis buvo tenkinami gyvybiškai svarbūs Sirijos pabėgėlių ir priimančiųjų bendruomenių kaimyninėse šalyse poreikiai, parama suteikta daugiau kaip 8,4 mln. žmonių. Susitarta dėl 5,7 mlrd. EUR strateginės paramos paketo pabėgėliams ir priimančiosioms bendruomenėms Turkijoje, Jordanijoje, Libane, Irake ir Sirijoje 2020–2024 m. laikotarpiu.

Siekiant patenkinti Šiaurės Afrikos poreikius, anksčiau finansuotus ES skubiosios pagalbos Afrikai patikos fondo lėšomis, pagal KVTBP „Globali Europa“ buvo patvirtintos 165 mln. EUR vertės priemonės, tuo pačiu metu rengiant naują daugiašalę migracijos programą.

Užsachario Afrikoje pagal regioninę orientacinę daugiametę programą (ODP) patvirtintos 234 mln. EUR vertės priemonės, kuriomis, bendradarbiaujant su Jungtinių Tautų vyriausiojo pabėgėlių reikalų komisaro biuru (UNHCR), siekiama spręsti regiono priverstinio gyventojų perkėlimo problemas ir kartu su Tarptautine migracijos organizacija toliau įgyvendinti bendrą migrantų apsaugos ir reintegracijos iniciatyvą.

Vakarų Balkanuose 2021 m. gruodžio mėn. baigtas antrasis regioninės paramos, skirtos apsaugos elementą turinčiam migracijos valdymui, teikimo etapas, kurio metu sustiprinti gebėjimai visose migracijos valdymo srityse.

Azijoje 2021 m. pabaigoje buvo priimtas Afganistane kilusiai regioninio perkėlimo krizei spręsti skirtas specialių priemonių rinkinys (79 mln. EUR vertės), taip pat veiksmai (75 mln. EUR vertės), kuriais Irakui padedama teikti paramą šalies viduje perkeltiems asmenims ir jo teritorijoje esantiems Sirijos pabėgėliams.

Valdymas, taika ir saugumas

2021 m. ES pradėjo įgyvendinti Europos komandos demokratijos iniciatyvą, kuria siekiama geriau koordinuoti paramą teisinės valstybės, atskaitomybės ir valdymo projektams šalyse partnerėse visame pasaulyje.

2021 m. gruodžio mėn. Pirmininkė U. von der Leyen dalyvavo pirmajame aukščiausiojo lygio susitikime demokratijos klausimais ir paskelbė naują Komisijos pagal priemonę „Globali Europa“ vykdomą Žmogaus teisių ir demokratijos programą.

ES toliau aktyviai bendradarbiavo su pilietinės visuomenės organizacijomis. Naująja pilietinės visuomenės temine programa pagal KVTBP „Globali Europa“, kurios vertė – 1,5 mlrd. EUR, bus skatinama pilietinės visuomenės organizacijoms palanki aplinka. Be to, nevyriausybiniai subjektai plėtros šalyse partnerėse Vakarų Balkanuose ir Turkijoje gali pasinaudoti naująja Pilietinės visuomenės priemone ir programa MEDIA pagal PNPP III, kurioms 2021–2023 m. laikotarpiu iš viso skirta 218 mln. EUR.

Valdymas, taika ir saugumas tebėra svarbūs bendrų dokumentų, kuriuose nustatyti ES ir daugumos Europos kaimynystės politikos šalių ir plėtros šalių politiniai prioritetai, komponentai. Siekiant stiprinti kovą su organizuotu nusikalstamumu, pagal PNPP III toliau buvo remiamos teisminės institucijos ir teisėsaugos bendruomenė.

2021 m. kovo mėn. priėmus Europos taikos priemonę atsirado naujų galimybių remti, be kita ko, šalių partnerių karinius ir gynybos pajėgumus. Tikslas – skatinti vidaus atsparumą ir taiką bei didinti ginkluotųjų pajėgų pajėgumus ir sąveikumą siekiant prisidėti prie bendros saugumo ir gynybos politikos karinių misijų ir operacijų.

ĮTAKA PASAULYJE

Užsachario Afrika

2021 m. vykdant svarbius politinius ir politikos dialogus sudarytos sąlygos 2022 m. aukščiausiojo lygio susitikimui su Afrikos Sąjunga (AS). 2021 m. spalio mėn. Kigalyje susitikę ES ir AS užsienio reikalų ministrai nurodė keturias pagrindines prioritetines sritis: sustiprintas bendras atsakas į COVID-19 pandemiją; strategijos, kuriomis siekiama paspartinti ekonomikos atsigavimą po COVID-19 pandemijos, žaliąją ir skaitmeninę pertvarką; taika, saugumas ir valdymas; migracija ir judumas. 2021 m. birželio mėn. AS ir Europos Komisija kartu surengė ketvirtąją AS ir ES žemės ūkio ministrų konferenciją.

Balandžio 16 d. Taryba patvirtino naują ES integruotą strategiją Sahelyje, kurioje laikomasi visapusiškesnio požiūrio, daugiausia dėmesio skiriant valdymo stiprinimui, vystymuisi ir tarpusavio atskaitomybei. Gegužės 10 d. buvo priimta nauja Somalio pusiasalio strategija, kuria siekiama stiprinti ES strateginius santykius su šiuo regionu.